b'\n_START_ARTICLE_\nPodmorski vulkan\n_START_PARAGRAPH_\nPodmorski vulkani su podvodne pukotine u Zemljinoj kori iz kojih izlazi magma. Procjenjuje se da iz njih iza\xc4\x91e 75\xc2\xa0% od sve magme koja iza\xc4\x91e iz Zemljine unutra\xc5\xa1njosti. Ve\xc4\x87ina ih je smje\xc5\xa1tena u blizini mjesta sraza tektonskih plo\xc4\x8da koja se nazivaju i srednjooceanskim hrbatom. Premda ih se ve\xc4\x87ina nalazi u dubinama oceana, neki su bli\xc5\xbee povr\xc5\xa1ini mora pa ponekad mugu izbacivati materijal u zrak. U blizini podmorskih vulkana \xc4\x8desto se nalaze hidrotermalni izvori gdje je bioraznolikost vrlo nagla\xc5\xa1ena._NEWLINE_Voda znatno utje\xc4\x8de na svojstva vulkanske erupcije i njom prouzro\xc4\x8denih eksplozija. Voda je dobar vodi\xc4\x8d topline pa se magma znatno br\xc5\xbee skrutnjuje i tako stvara vulkansko staklo. Na dubinama ve\xc4\x87im od oko 2200 m pri kojima je tlak ve\xc4\x87i od 22,09 MPa voda vi\xc5\xa1e ne klju\xc4\x8da nego postaje superkriti\xc4\x8dan fluid. U nedostatku zvukova klju\xc4\x8danja podmorske vulkane je vrlo te\xc5\xa1ko otkriti s ve\xc4\x87e udaljenosti upotrebom hidrofona._NEWLINE_Lava koju stvaraju podmorski vulkani je znatno razli\xc4\x8dita od lave na kopnu. U dodiru s morem stvara se \xc4\x8dvrsta kora oko lave \xc4\x8dime se pospje\xc5\xa1uje napredovanje lave u ovu koru pa nastaju oblici poznati kao jastu\xc4\x8dasta lava._NEWLINE_Jo\xc5\xa1 se vrlo malo zna o smje\xc5\xa1taju i aktivnosti podmorskih vulkana. Podmorski vulkan Kolumbo u Egejskom moru otkriven je 1650. kad je erumpirav\xc5\xa1i usmrtio 70 ljudi na obli\xc5\xbenjem otoku Santoriniju. U posljednje vrijeme najvi\xc5\xa1e je u istra\xc5\xbeivanje ove geolo\xc5\xa1ke tvorevine ulagao odjel ameri\xc4\x8dkog ministarstva trgovine zadu\xc5\xbeen za prou\xc4\x8davanje mora i atmosfere. Najzanimljivija su bila istra\xc5\xbeivanja tihooceanskog Vatrenog prstena. Znanstevnici su uz pomo\xc4\x87 daljinski upravljanog plovila prou\xc4\x8davali erupcije, naslage sumpora, crnih dimnjaka, ali i morskih organizama prilago\xc4\x91enih na najve\xc4\x87e dubine i temperature u Marijanskoj brazdi._NEWLINE_Mnogi su podmorski vulkani podmorske planine koje su nastale djelovanjem danas ugaslih vulkana. Obi\xc4\x8dno im je osnovica na 1000 - 4000 metara dubine te ih oceanografi definiraju planinama tek kad se od morskog dna uzdi\xc5\xbeu barem 1000 metara. Vrhovi su im prete\xc5\xbeno barem nekoliko stotina metara od povr\xc5\xa1ine mora pa se smatra da su u dubokom moru. S morskog dna \xc5\xa1irom Zemlje uzdi\xc5\xbee se 30 000 podvodnih planina. Tek ih je nekolicina istra\xc5\xbeena. Jedna od zanimljivih je planina je poznta pod imenom Bowie na tihooceanskoj strani Kanade koja se uzdi\xc5\xbee do svega 24 metra od povr\xc5\xa1ine mora.'